نیائے

**نیائے** (سنسکرت: न्यायः)، جس کا لفظی مطلب "انصاف"، "قواعد"، "طریقہ" یا "فیصلہ" ہے، ہندو فلسفے کے چھ قدامت پسند (آستک) مکاتبِ فکر میں سے ایک ہے۔ ہندوستانی فلسفے میں نیائے کی سب سے اہم شراکت منطق کے نظریے، طریقہ کار کی منظم ترقی اور علمیات پر لکھے گئے اس کے مقالے تھے۔

نیائے کی علمیات علم حاصل کرنے کے چھ معتبر ذرائع میں سے چار پرمانوں کو تسلیم کرتی ہے – پرتیکش (ادراک)، انومان (قیاس)، اپمان (تشبیہ و موازنہ) اور شبد (لفظ، ماضی یا حال کے قابلِ اعتماد ماہرین کی گواہی)۔ اپنی ما بعد الطبیعیات میں، نیائے مکتبِ فکر دوسروں کے مقابلے میں ہندو مت کے ویشیشک مکتبِ فکر سے زیادہ قریب ہے۔ اس کا موقف ہے کہ انسانی تکلیفیں غلط علم (غلط تصورات اور جہالت) کے تحت ہونے والی سرگرمیوں سے پیدا ہونے والی غلطیوں یا نقائص کا نتیجہ ہیں۔ اس کے مطابق موکش (نجات) درست علم کے ذریعے حاصل کی جاتی ہے۔ اس مفروضے نے نیائے کو علمیات سے متعلق ہونے پر مائل کیا، یعنی صحیح علم حاصل کرنے اور غلط تصورات کو دور کرنے کے معتبر ذرائع۔ نیائکوں کے نزدیک غلط علم محض جہالت نہیں ہے، بلکہ اس میں وہم یا فریب بھی شامل ہے۔ درست علم دراصل اپنے واہموں کو دریافت کرنا اور ان پر قابو پانا اور روح، ذات اور حقیقت کی اصل فطرت کو سمجھنا ہے۔

نیائک فلاسفہ نے فلسفے کو براہِ راست حقیقت پسندی کی ایک شکل کے طور پر اپنایا اور یہ بیان کیا کہ جو کچھ بھی حقیقت میں موجود ہے وہ اصولی طور پر انسانی طور پر جاننے کے قابل ہے۔ ان کے نزدیک درست علم اور فہم، سادہ اور اضطراری ادراک سے مختلف ہے؛ اس کے لیے انووئے وسائے (ادراک کی جانچ پڑتال، جو کچھ انسان سمجھتا ہے کہ وہ جانتا ہے اس کا فکری ادراک) کی ضرورت ہوتی ہے۔ منطق اور استدلال پر تحریروں کا ایک اہم مجموعہ نیائے سوتر ہے، جس کا انتساب اکش پاد گوتم سے منسوب ہے۔ اس کے بارے میں مختلف اندازے ہیں کہ اسے چھٹی صدی قبل مسیح اور دوسری صدی عیسوی کے درمیان مرتب کیا گیا تھا۔

نیائے مکتبِ فکر کے طریقہ کار اور انسانی تکالیف کی بعض بنیادیں بدھ مت سے ملتی جلتی ہیں؛ تاہم دونوں کے درمیان ایک بنیادی فرق یہ ہے کہ بدھ مت کا ماننا ہے کہ نہ تو روح ہے اور نہ ذات؛ جب کہ نیائے مکتبِ فکر ہندو مت کے کچھ دوسرے مکاتبِ فکر جیسے دویت اور وششٹ ادویت کی طرح یہ مانتا ہے کہ روح اور ذات موجود ہے اور نجات (موکش) جہالت اور غلط علم کے خاتمے، درست علم کے حصول اور ذات کے بلا روک ٹوک تسلسل کی حالت ہے۔

## وجہ تسمیہ
نیائے (न्याय) ایک سنسکرت لفظ ہے جس کا مطلب ہے انصاف، تمام جانداروں کے لیے مساوات اور خاص طور پر عمومی یا آفاقی قواعد کا مجموعہ۔ بعض سیاق و سباق میں اس کا مطلب نمونہ، مسلمہ اصول (Axiom)، منصوبہ، قانونی کارروائی، عدالتی فیصلہ یا سزا ہوتا ہے۔ سنسکرت علمِ اشتقاق کی رو سے نیائے کا ایک مطلب "وہ جو راستہ دکھائے" بھی ہو سکتا ہے۔ منطق کے نظریے اور اس پر بحث کرنے والے ہندوستانی تحریروں میں یہ اصطلاح ایک ایسے استدلال کے لیے بھی استعمال ہوتی ہے جو قیاسِ مضمر پر مشتمل ہو یا کبھی کبھی کسی بھی قیاس کے لیے مستعمل ہے۔ فلسفیانہ تناظر میں نیائے شائستگی، منطق اور طریقے پر محیط ہے۔

سنسکرت کے معتبر ماہرِ لسانیات پانینی لفظ "نیائے" کو مصدر "i" سے اخذ کرتے ہیں جس کے معنی وہی ہیں جو "gam" کے ہیں – یعنی جانا۔ اس طرح لسانی اعتبار سے منطق کے معنی میں "نیائے" دراصل "نگم" (nigama) کے مترادف ہے جو ایک قیاس کا منطقی نتیجہ ہوتا ہے۔

نیائے کا تعلق ہندوستانی فلسفوں میں استعمال ہونے والے کئی دوسرے تصورات اور الفاظ سے ہے: ہیتو ودیا (علمِ علل)، آنویکشیکی (علمِ تحقیق، منظم فلسفہ)، پرمان شاستر (علمیات، صحیح علم کا علم)، تتو شاستر (علمِ مقولات)، ترک ودیا (علمِ استدلال، ایجاد، ترکیب)، وادارتھ (علمِ بحث) اور پھکیکا شاستر (سفسطہ، دھوکا دہی، غلطی کو بے نقاب کرنے اور جعلی چیزوں کو تلاش کرنے کا علم)۔ ان میں سے بعض علوم نیائے کے آلات کو اپنے اندر سموئے ہوئے ہیں یا انھیں استعمال کرتے ہیں۔

## ارتقا

نیائے مکتبِ فکر کا تاریخی ارتقا غیر واضح ہے، اگرچہ رگ وید کے دسویں منڈل کے 129ویں باب کے ناسدیہ بھجن اپنے روحانی سوالات کو منطقی قضایا میں بیان کرتے ہیں۔ کلونی کے مطابق، قبل مسیح کی ابتدائی صدیوں میں، ابتدائی نیائے مفکرین نے تعقل، مربوط تحقیق اور حصولِ علم کے اصولوں کی تدوین شروع کر دی تھی۔

### بنیادی متن
اکش پاد گوتم نے (دوسری صدی عیسوی تک) نیائے سوتر مرتب کیے جو نیائے کا ایک بنیادی ماخذ ہے۔ اس میں بنیادی طور پر منطق، طریقہ کار اور علمیات پر بحث کی گئی ہے۔ گوتم کو اکش پاد اور دیرگھ تپس کے ناموں سے بھی جانا جاتا ہے۔ گوتم نام اس خاندان کی طرف اشارہ کرتا ہے جس سے وہ تعلق رکھتے تھے، جبکہ اکش پاد اور دیرگھ تپس کے نام بالترتیب ان کی مراقبہ کی عادت اور طویل تپسیا کی مشق کو ظاہر کرتے ہیں۔ متھلا (موجودہ شمالی بہار میں دربھنگہ) کے لوگ نیائے فلسفے کی بنیاد گوتم سے منسوب کرتے ہیں، جو اہلیا کے شوہر تھے اور گوتم استھان نامی گاؤں کو ان کی جائے پیدائش خیال کرتے ہیں جہاں ہر سال چیت (مارچ-اپریل) کے قمری مہینے کے نویں دن ایک میلہ لگتا ہے۔ یہ دربھنگہ سے 28 میل شمال مشرق میں واقع ہے۔

### تشریحی روایت
نیائے سوتر میں نیائے کے تصورات کی وضاحت تشریحات (تبصروں) کی مسلسل روایت کے ذریعے کی گئی ہے۔ یہ تشریحیں دیگر روایات کے حامل علما کی غلط تشریحات سے اس فلسفے کے دفاع کا ذریعہ بھی تھیں۔

بعد میں آنے والے نیائے فلسفیوں نے نیائے سوتر کو مزید بہتر بنایا، وسعت دی اور روحانی سوالات پر اس کا اطلاق کیا۔ اگرچہ ابتدائی نیائے مفکرین نے مافوق الفطرت قوت یا خدا کے وجود پر بہت کم تجزیہ لکھا، لیکن انھوں نے وجود کی فطرت، روحانیت، خوشی اور موکش کے سوالات پر استدلال اور علم کے معتبر ذرائع سے حاصل شدہ اپنی بصیرت کا اطلاق ضرور کیا۔ بعد کے نیائے مفکرین، جیسے اُدیان نے توحید پر مختلف دلائل کا جائزہ لیا اور خدا کے وجود کو ثابت کرنے کی کوشش کی۔ اس کے برعکس بعض دوسرے نیائے مفکرین نے خدا کے وجود کی تردید کے لیے بھی دلائل پیش کیے۔

ہندو فکر میں نیائے مکتب فکر کا سب سے اہم تعاون علمیات اور نظامِ منطق پر اس کے مقالے رہے ہیں جنھیں بعد ازاں دیگر ہندوستانی مکاتبِ فکر کی اکثریت نے اپنا لیا۔

### متنی مآخذ
یاگیہ ولکیہ اسمرتی میں نیائے کو علم کی چودہ (14) اہم شاخوں میں شمار کیا گیا ہے۔ متسیہ پران بیان کرتا ہے کہ نیائے کا علم برہما کے منہ سے نکلا۔ مہا بھارت میں بھی نیائے کے اصولوں کا ذکر ملتا ہے۔

نیائے مکتبِ فکر کا قدیم ترین متن اکش پاد گوتم کا نیائے سوتر ہے۔ یہ متن پانچ ابواب پر مشتمل ہے، جس میں سے ہر ایک کے دو حصے ہیں۔ واتسیائن کی تالیف نیائے بھاشیہ نیائے سوتر کی ایک کلاسیکی شرح ہے۔ ادیوتکر کا نیائے وارتک (چھٹی صدی عیسوی) واتسیائن کے دفاع میں دگناگ کے حملوں کے جواب میں لکھا گیا تھا۔ واچسپتی مشرا کی نیائے وارتک تاتپریہ ٹیکا (نویں صدی عیسوی) اس مکتب فکر کی اگلی بڑی وضاحت ہے۔ نیائے سوچنی بندھ اور نیائے سوتردھارا نامی دو دیگر کتابیں بھی ان سے منسوب ہیں۔ ادیان (984ء) کی نیائے تاتپریہ پری شدھی واچسپتی کے مقالے کی ایک اہم شرح ہے۔ ان کی نیائے کسمانجلی توحیدی نیائے کا پہلا منظم بیان ہے۔ ان کے دیگر کاموں میں آتما تتو وویک، کرناولی اور نیائے پری ششٹ شامل ہیں۔ جینت بھٹ کی نیائے منجری (دسویں صدی عیسوی) بنیادی طور پر ایک آزاد تخلیق ہے۔ بھاسرواگیہ کی نیائے سار (دسویں صدی عیسوی) نیائے فلسفے کا ایک جائزہ ہے۔

نیائے پر بعد کے کاموں نے ویشیشک مقولات کو قبول کیا اور وردراج کی تارکیک رکشا (بارھویں صدی عیسوی) اس مشترکہ مکتبِ فکر کا ایک قابلِ ذکر مقالہ ہے۔ کیشو مشرا کی تارک بھاشا (تیرھویں صدی عیسوی) اس مکتب فکر کا ایک اور اہم کام ہے۔

گنگیش اپادھیائے کی تتو چنتامنی (چودھویں صدی عیسوی) نویہ نیائے کے نئے مکتبِ فکر کا پہلا بڑا مقالہ ہے۔ ان کے بیٹے وردھمان اپادھیائے کی نیائے نبندھ پرکاش، اگرچہ ادیان کی نیائے تاتپریہ پری شدھی کی ایک شرح تھی، لیکن اس میں ان کے والد کے نظریات شامل تھے۔ جیدیو نے تتو چنتامنی کی ایک شرح لکھی جو آلوک (چودھویں صدی عیسوی) کے نام سے معروف ہے۔ واسودیو ساروبھوم کی تتو چنتامنی ویاکھیا (سولھویں صدی عیسوی) نودویپ کے نویہ نیائے مکتبِ فکر کا پہلا بڑا کام ہے۔ رگھوناتھ شرومنی کی تتو چنتامنی دیدھتی اور پدارتھ کھنڈن اس مکتب فکر کے اگلے اہم کام ہیں۔ وشوناتھ کی نیائے سوتر ورتی (سترھویں صدی عیسوی) بھی ایک قابلِ ذکر تصنیف ہے۔ جگدیش ترکلنکار (سترھویں صدی عیسوی) اور گدادھر بھٹاچاریہ (سترھویں صدی عیسوی) کی تتو چنتامنی دیدھتی کی تشریحات اس مکتب فکر کے آخری دو قابلِ ذکر کام ہیں۔

انم بھٹ (سترھویں صدی عیسوی) نے قدیم اور نئے مکاتبِ فکر، قدیم نیائے اور نویہ نیائے اور ویشیشک کو ملا کر ایک مربوط نظام نیائے ویشیشک مکتبِ فکر تیار کرنے کی کوشش کی۔ ان کی تارک سنگرہ اور دیپیکا اس مکتبِ فکر کی مقبول کتابیں ہیں۔

## ما بعد الطبیعیات
### سولہ مقولات (پدارتھ)
نیائے کی ما بعد الطبیعیات سولہ پدارتھوں یا مقولات کو تسلیم کرتی ہے اور ویشیشک کے تمام چھ (یا سات) مقولات کو اپنے دوسرے مقولے "پرمیہ" میں شامل کرتی ہے۔

یہ سولہ مقولات درج ذیل ہیں:

* تحقیق کے اسالیب اور موضوعات:
* # **پرمان** (علم کے معتبر ذرائع یا مآخذ)،
* # **پرمیہ** (معتبر علم کے موضوعات)،
* **تحقیق کے شرائط اور اجزا:**
* # **سنشے** (شک)،
* # **پریوجن** (مقصد)،
* # **درشتانت** (مثال)،
* # **سدھانت** (نتیجہ یا تسلیم شدہ موقف)،
* # **اویو** (قیاس کے اجزا یا استدلال کے عناصر)،
* # **ترک** (مفروضاتی یا قیاسی استدلال)،
* # **نرنے** (تصفیہ یا یقین)،
* **بحث کی اقسام اور حکمتِ عملی:**
* # **واد** (حق پر مبنی بحث)،
* # **جلب** (فتح پر مبنی بحث)،
* # **وتنڈا** (تخریبی بحث)،
* # **ہیتوابھاس** (ناقص دلائل)،
* # **چھل** (چالیں یا فریب)،
* # **جاتی** (ناقص تردید یا گمراہ کن اعتراضات) اور
* # **نگرہستھان** (شکست کا مقام یا حتمی نکتہ)۔

میتھیو ڈسٹی اور اسٹیفن فلپس کے مطابق نیائے نظام کا مطالعہ کرتے وقت لفظ "گیان" کا ترجمہ علم کی بجائے "ادراک" کے طور پر کرنا زیادہ مفید ہو سکتا ہے۔

### ذات (نفس)
نیائے اس بات پر زور دیتا ہے کہ ذہن سے الگ ایک ذات (آتما) موجود ہے، جو جسم سے بھی جدا ہے۔ یہ ذات ایک غیر مادی جوہر ہے اور فطرتی طور پر شعوری نہیں ہے۔

ذہن (من) کو ایک الگ وجود کے طور پر تسلیم کیا گیا ہے کیونکہ انسان دو مختلف حواس کے ذریعے ایک ہی چیز کے بیک وقت دو ادراک رکھ سکتا ہے۔

### نظریہ علت (علت و معلول)

کسی علت (سبب) کی تعریف ایک غیر مشروط اور غیر متغیر مقدّم (تالی کا نقیض) کے طور پر کی جاتی ہے اور معلول (اثر) اس علت کا غیر مشروط اور غیر متبدل نتیجہ ہوتا ہے۔ ایک جیسی علت ایک جیسا معلول پیدا کرتی ہے؛ اور ایک جیسا معلول ایک جیسی علت سے پیدا ہوتا ہے۔ علت اپنے معلول میں کسی بھی چھپی ہوئی شکل میں موجود نہیں ہوتی۔

نیائے علت کی تین اقسام تسلیم کرتا ہے:
# **سموائی:** مادی علت، مثلاً کپڑے کا دھاگہ۔
# **اسموائی:** دھاگے کا رنگ جو کپڑے کو رنگ دیتا ہے۔
# **نِمِت:** موثر علت، مثلاً کپڑا بننے والا (جولاہا)۔

کسی چیز کے علت بننے کے لیے درج ذیل شرائط پوری ہونی چاہئیں:
# علت کا مقدّم ہونا ضروری ہے [پورو ورتی]
# غیر متبدلیت [نیت پورورتی]
# غیر مشروطیت [اننیاتھا سدھ]

نیائے پانچ قسم کے اتفاقی مقدمات تسلیم کرتا ہے جو علت نہیں ہوتے:

# محض اتفاقی مقدّم، مثلاً کمھار کے کپڑے کا رنگ۔
# علت بعید کو علت نہیں مانا جاتا کیونکہ وہ غیر مشروط نہیں ہوتی، مثلاً کمھار کا باپ۔
# کسی علت کے ہم اثر (co-effects) آپس میں علتی تعلق نہیں رکھتے۔
# ابدی مادے یا ابدی حالات غیر مشروط مقدّم نہیں ہوتے، مثلاً خلا۔
# غیر ضروری چیزیں، مثلاً کمھار کا گدھا۔

## علمیات

تصغیر|نیائے مکتبِ فکر ادراک اور قیاس اور تشبیہ و موازنہ اور قابلِ اعتماد ذرائع کی گواہی کو درست علم کے چار ذرائع کے طور پر تسلیم کرتا ہے اور اس کا موقف ہے کہ ادراک ایسے علم کا حتمی ذریعہ ہے۔
علمیات پر نیائے کے مقالات نے ہندو مت کے دیگر مکاتبِ فکر کو بڑے پیمانے پر متاثر کیا۔ نیائے فلسفے میں علم آگاہی کے ایک ایسے واقعے کی قسم ہے جو کسی بہتر طور پر کام کرنے والے علمی آلے کے ذریعے پیدا ہونے کی بدولت اپنے مقصد کے مطابق ہو۔ پرمان ایک سنسکرت لفظ ہے جس کا لفظی مطلب علم کا ذریعہ ہے۔ یہ ان ایک یا ایک سے زیادہ قابلِ اعتماد اور معتبر ذرائع پر محیط ہے جن کے ذریعے انسان درست اور سچا علم حاصل کرتا ہے۔ پرمان کی توجہ اس بات پر ہے کہ درست علم کیسے حاصل کیا جا سکتا ہے اور کوئی کیسے جانتا ہے اور کیسے نہیں جانتا اور کسی شخص یا چیز کے بارے میں متعلقہ علم کس حد تک حاصل کیا جا سکتا ہے۔ تعریف کے مطابق پرمان حقائق پر مبنی ہوتے ہیں یعنی وہ غلط عقیدہ پیدا نہیں کر سکتے۔ چنانچہ جہاں بیانات غلط ہو سکتے ہیں وہاں شہادت غلط نہیں ہو سکتی۔

نیائک فلسفیوں نے معتبر علم یعنی پرمیہ حاصل کرنے کے چار معتبر ذرائع یعنی پرمان قبول کیے ہیں:

# پرتیکش (ادراک)
# انومان (قیاس)
# اپمان (تشبیہ و موازنہ)
# شبد (قابلِ اعتماد ذرائع کا لفظ یا شہادت)

نیائک فلسفیوں نے ہندو مت کے دیگر مکاتبِ فکر کے علما کے ساتھ مل کر مغالطے کا ایک نظریہ بھی تیار کیا تاکہ انسانی حصولِ علم میں غلطیوں کی نشان دہی کرنے کے ذرائع اور اس عمل کو منظم طریقے سے قائم کیا جا سکے جس کے ذریعے غلطیاں سرزد ہوتی ہیں۔ ان میں سنشے یعنی مسائل یا تضادات یا شکوک اور وپریہ یعنی تضاد یا غلطیاں شامل ہیں جنھیں ترک یعنی استدلال یا تکنیک کے ایک منظم عمل کے ذریعے درست یا حل کیا جا سکتا ہے۔

### پرتیکش (ادراک)
نیائے علمیات میں پرتیکش یعنی ادراک کو اولین مقام حاصل ہے۔ ادراک کی دو اقسام ہو سکتی ہیں لوکک یعنی عام اور اَلوکک یعنی غیر معمولی۔ عام ادراک کی تعریف اکش پاد گوتم نے اپنے نیائے سوتر (پہلا باب 1.4) میں ایک ایسے غیر متبدل ادراک کے طور پر کی ہے جو اشیا کے ساتھ حواس کے ملاپ سے پیدا ہوتا ہے۔

ہندوستانی متون درست ادراک کے لیے چار شرائط کی نشان دہی کرتے ہیں: اندریا ارتھ سنیکرش یعنی زیرِ مطالعہ شے کے ساتھ اپنے حسی اعضا کا براہِ راست تجربہ اور اویاپدیشیہ یعنی غیر لفظی (قدیم ہندوستانی علما کے مطابق درست ادراک محض سنی سنائی باتوں پر مبنی نہیں ہوتا جہاں کسی کے حسی عضو کا انحصار کسی دوسرے کے ادراک کو قبول کرنے یا مسترد کرنے پر ہو) اور اویا بھی چار یعنی جو بھٹکے نہیں (درست ادراک تبدیل نہیں ہوتا اور نہ یہ فریب کا نتیجہ ہوتا ہے کیونکہ کسی کا حسی عضو یا مشاہدے کا ذریعہ ڈگمگا رہا ہو یا ناقص ہو یا مشکوک ہو) اور ویاوسایاتمک یعنی قطعی (درست ادراک شک کے فیصلوں کو خارج کرتا ہے خواہ وہ تمام تفصیلات کے مشاہدے میں ناکامی کی وجہ سے ہو یا اس لیے کہ کوئی مشاہدے کے ساتھ قیاس کو ملا رہا ہو اور وہی دیکھ رہا ہو جو وہ دیکھنا چاہتا ہے یا وہ نہیں دیکھ رہا جو وہ نہیں دیکھنا چاہتا)۔

نیائک فلسفیوں کے نزدیک عام ادراک آنکھوں، کانوں، ناک، لمس اور ذائقے کے ذریعے حقیقت کے براہِ راست تجربے پر مبنی تھا۔ غیر معمولی ادراک میں یوگج یا پرتِبھا یعنی وجدان اور سامانیہ لکشن پرتیکش یعنی محسوس شدہ مخصوص اشیا سے ایک آفاقی حقیقت تک پہنچنے کی ایک شکل اور گیان لکشن پرتیکش یعنی کسی موضوعِ مطالعہ کی موجودہ حالت کا مشاہدہ کر کے اس کے سابقہ عمل اور گذشتہ حالتوں کے ادراک کی ایک شکل شامل تھے۔

#### متعین اور غیر متعین ادراک
نیائک ادراک کے دو طریقے یا مراحل بتاتے ہیں۔ پہلے کو "نِروِکلپ" (غیر متعین) کہا جاتا ہے جب کوئی شخص کسی شے کا ادراک تو کرتا ہے لیکن اس کی خصوصیات جاننے کے قابل نہیں ہوتا اور دوسرا "سَوِکلپ" (متعین) ہے جب انسان کسی شے کو واضح طور پر جاننے کے قابل ہو جاتا ہے۔ تمام لوکک اور الوکک پرتیکش سوِکلپ یعنی متعین ہوتے ہیں لیکن اس سے پہلے ایک ایسا مرحلہ لازمی ہوتا ہے جب وہ غیر متعین ہوں۔ واتسیائن کا کہنا ہے کہ اگر کسی شے کا ادراک اس کے نام کے ساتھ ہو تو ہمیں متعین ادراک حاصل ہوتا ہے لیکن اگر اس کا ادراک نام کے بغیر ہو تو ہمیں غیر متعین ادراک حاصل ہوتا ہے۔ جینت بھٹ کہتے ہیں کہ غیر متعین ادراک جوہر اور خصوصیات اور اعمال اور آفاقی حقائق کو الگ الگ اور غیر واضح طور پر محسوس کرتا ہے جس میں کسی نام کا کوئی تعلق نہیں ہوتا جبکہ متعین ادراک ان سب کو ایک نام کے ساتھ اکٹھا محسوس کرتا ہے۔ ایک اور مرحلہ بھی ہے جسے "پرتیا بھگیا" کہا جاتا ہے جب انسان یادداشت کی بنیاد پر کسی چیز کو دوبارہ پہچاننے کے قابل ہوتا ہے۔

### انومان (قیاس)
"انومان" (قیاس) نیائے کی اہم ترین شراکتوں میں سے ایک ہے۔ اس کی دو اقسام ہو سکتی ہیں: اپنے لیے قیاس (سوارتھ انومان جہاں کسی رسمی طریقہ کار کی ضرورت نہیں ہوتی اور زیادہ سے زیادہ ان کے پانچ مراحل میں سے آخری تین مراحل استعمال ہوتے ہیں) اور دوسروں کے لیے قیاس (پرارتھ انومان جس کے لیے پانچ مراحل کے منظم طریقہ کار کی ضرورت ہوتی ہے)۔ قیاس کی تین اقسام میں درجہ بندی بھی کی جا سکتی ہے: "پورو وت" (کسی محسوس شدہ علت سے غیر محسوس معلول کا اندازہ لگانا) اور "شیش وت" (کسی محسوس شدہ معلول سے غیر محسوس علت کا اندازہ لگانا) اور "سامانیاتو درشٹ" (جب قیاس علیت پر نہیں بلکہ ہم آہنگ بقائے باہمی کی یکسانی پر مبنی ہو)۔ غلطی کا ایک تفصیلی تجزیہ بھی دیا گیا ہے جس میں بتایا گیا ہے کہ انومان کب غلط ہو سکتا ہے۔

#### نظریہ قیاس
قیاس کے طریقۂ کار میں مخصوص سے مخصوص براہ عمومیت کی طرف بڑھ کر استخراج اور استقرا انجام پاتا ہے۔ اس کے پانچ مراحل ہیں جیسا کہ مثال میں دکھایا گیا ہے:
* پہاڑی پر آگ ہے (اسے "پرتگیہ" کہا جاتا ہے جس کا ثابت کرنا ضروری ہے)
* کیونکہ وہاں دھواں ہے (اسے "ہیتو" یعنی وجہ کہا جاتا ہے)
* جہاں بھی دھواں ہوتا ہے وہاں آگ ہوتی ہے جیسے باورچی خانے میں (اسے "اداہرن" کہا جاتا ہے جو ویاپتی کی مثال ہے)
* پہاڑی پر دھواں ہے جو آگ سے گھرا ہوا ہے (اسے "اپنیہ" یعنی دوبارہ تصدیق یا اطلاق کہا جاتا ہے)
* اس لیے پہاڑی پر آگ ہے (اسے "نگمن" یعنی نتیجہ کہا جاتا ہے)

اس مثال کے لیے نیائے کی اصطلاحات میں پہاڑی "پکش" (صغریٰ) ہوگی، آگ "سادھیہ" (کبریٰ) ہے، دھواں "ہیتو" ہے اور دھوئیں اور آگ کے درمیان تعلق "ویاپتی" (حد اوسط) ہے۔

ہیتو کی مزید پانچ خصوصیات ہیں:
* اسے پکش (زیرِ غور معاملہ) میں موجود ہونا چاہیے
* اسے تمام مثبت مثالوں (سپکش) میں موجود ہونا چاہیے
* اسے تمام منفی مثالوں میں نہیں ہونا چاہیے
* اسے کسی قائم شدہ سچائی کے ساتھ متصادم نہیں ہونا چاہیے (ابادھت تتو)
* مخالف نظریے کے لیے کسی دوسرے ثبوت کی عدم موجودگی (است پرتِ پکشتو)

#### قیاسی مغالطے (ہیتوابھاس)
انومان میں مغالطے (ہیتوابھاس) درج ذیل وجوہات سے پیدا ہو سکتے ہیں:

# **اسدھ:** یہ وہ غیر ثابت شدہ ہیتو ہے جو اس مغالطے کا باعث بنتا ہے۔
#* **آشریہ سدھ:** اگر پکش (صغریٰ) خود ہی غیر حقیقی ہو تو ہیتو کا کوئی مقام نہیں ہو سکتا۔ مثلاً آسمانی کنول خوشبو دار ہوتا ہے کیونکہ یہ کسی بھی دوسرے کنول کی طرح ایک کنول ہے۔
#* **سوروپ اسدھ:** ہیتو پکش میں سرے سے موجود ہی نہیں ہو سکتا۔ مثلاً آواز ایک خصوصیت ہے کیونکہ یہ نظر آتی ہے۔
#* **ویاپتیتواسدھ:** مشروط ہیتو، "جہاں آگ ہے وہاں دھواں ہے"۔ دھوئیں کی موجودگی گیلے ایندھن کی وجہ سے ہوتی ہے۔
# **سویبھچار:** یہ غیر منظم ہیتو کا مغالطہ ہے۔
#* **سادھارن:** ہیتو بہت وسیع ہوتا ہے۔ یہ سپکش اور وِپکش دونوں میں موجود ہوتا ہے۔ "پہاڑی پر آگ ہے کیونکہ یہ جاننے کے قابل ہے"۔
#* **اسادھارن:** ہیتو بہت تنگ ہوتا ہے۔ یہ صرف پکش میں موجود ہوتا ہے، یہ سپکش اور وپکش میں موجود نہیں ہوتا۔ "آواز ابدی ہے کیونکہ یہ سنائی دیتی ہے"۔
#* **انوپسمہاری:** یہاں ہیتو غیر خصوصی ہوتا ہے۔ ہیتو سب کو شامل کر لیتا ہے اور سپکش یا وپکش کے طور پر کچھ نہیں چھوڑتا۔ مثلاً "تمام چیزیں غیر ابدی ہیں کیونکہ وہ جاننے کے قابل ہیں"۔
# **ست پرتِ پککش:** یہاں ایک ہیتو دوسرے ہیتو سے متصادم ہوتا ہے۔ اگر دونوں برابر کی قوت رکھتے ہوں تو کوئی نتیجہ نہیں نکلتا۔ "آواز ابدی ہے کیونکہ یہ سنائی دیتی ہے" اور "آواز غیر ابدی ہے کیونکہ یہ پیدا کی گئی ہے"۔ یہاں "سنائی دینا" اور "پیدا ہونا" ایک دوسرے کا مقابلہ کرتے ہیں اور دونوں برابر کی طاقت رکھتے ہیں۔
# **بادھت:** جب کوئی دوسرا ثبوت (جیسے ادراک کے ذریعے) حد اوسط (ہیتو) کی قطعی تردید اور اسے غلط ثابت کر دے۔ "آگ ٹھنڈی ہے کیونکہ یہ ایک مادہ ہے"۔
# **وردھ:** کسی چیز کو ثابت کرنے کی بجائے یہ اس کے برعکس ثابت کر رہا ہو۔ "آواز ابدی ہے کیونکہ یہ پیدا کی گئی ہے"۔

### اپمان (تشبیہ و موازنہ)
اُپمان (उपमान) کا مطلب موازنہ اور تشبیہ ہے۔ لوچٹ فیلڈ کے مطابق اُپمان کی وضاحت ایک ایسے مسافر کی مثال سے کی جا سکتی ہے جس نے کبھی ایسے علاقوں یا جزیروں کا دورہ نہیں کیا جہاں جنگلی حیات کی مخصوص آبادی ہو۔ اسے کسی ایسے شخص نے بتایا ہے جس نے وہاں کا سفر کیا ہو کہ ان علاقوں میں آپ ایک ایسا جانور دیکھتے ہیں جو دیکھنے میں گائے جیسا لگتا ہے اور گائے کی طرح چرتا ہے لیکن گائے سے فلاں فلاں طریقے سے مختلف ہے۔ ہندوستانی ماہرینِ علمیات کے مطابق تشبیہ اور موازنہ کا ایسا استعمال مشروط علم کا ایک معتبر ذریعہ ہے کیونکہ یہ مسافر کو بعد میں نئے جانوروں کی شناخت میں مدد دیتا ہے۔ موازنہ کے موضوع کو باقاعدہ طور پر "اپمیم" کہا جاتا ہے، جس چیز سے موازنہ کیا جائے اسے "اپمانم" کہا جاتا ہے جبکہ صفات کی شناخت "سامانیہ" کے طور پر کی جاتی ہے۔ اس طرح مونیئر ولیمز وضاحت کرتے ہیں کہ اگر کوئی لڑکا کہتا ہے کہ "اس کا چہرہ دلکشی میں چاند جیسا ہے" تو "اس کا چہرہ" اپمیم ہے اور چاند اپمانم ہے اور دلکشی سامانیہ ہے۔ ساتویں صدی کا متن بھٹی کاویہ اپنی آیات 10.28 سے 10.63 میں موازنہ اور تشبیہ کی کئی اقسام پر بحث کرتا ہے اور یہ بتاتا ہے کہ یہ علمی طریقہ کب زیادہ مفید اور قابلِ اعتماد ہوتا ہے اور کب نہیں۔ ہندو مت کے مختلف قدیم اور قرونِ وسطیٰ کے متن میں اپمان کی بتیس (32) اقسام اور علمیات میں ان کی اہمیت پر بحث کی گئی ہے۔

### شبد (لفظ اور گواہی)
شبد (शब्द) کا مطلب لفظ یعنی ماضی یا حال کے قابلِ اعتماد ماہرین کی گواہی پر بھروسا کرنا ہے۔ ہیرئیانا "شبد پرمان" کی وضاحت ایک ایسے تصور کے طور پر کرتے ہیں جس کا مطلب کسی قابلِ اعتماد اور قابلِ بھروسا شخص کی شہادت (آت واکیہ) ہے۔ ہندو مت کے وہ مکاتبِ فکر جو اسے علمی طور پر معتبر سمجھتے ہیں ان کا مشورہ ہے کہ ایک انسان کو بے شمار حقائق جاننے کی ضرورت ہوتی ہے اور دستیاب محدود وقت اور توانائی کے ساتھ وہ ان حقائق اور سچائیوں کا صرف ایک چھوٹا سا حصہ براہِ راست سیکھ سکتا ہے۔ اسے دوسروں یعنی اپنے والدین اور خاندان اور دوستوں اور اساتذہ اور آبا و اجداد اور معاشرے کے ہم خیال ارکان پر بھروسا کرنا چاہیے تاکہ وہ تیزی سے علم حاصل کر سکیں اور بانٹ سکیں اور اس طرح ایک دوسرے کی زندگیوں کو بہتر بنا سکیں۔ صحیح علم حاصل کرنے کا یہ ذریعہ یا تو بولا جاتا ہے یا لکھا جاتا ہے لیکن "شبد" (الفاظ) کے ذریعے ہوتا ہے۔ ذریعے کا قابل اعتماد اور ثقہ ہونا اہم ہے اور جائز علم صرف قابلِ اعتماد ذرائع کے شبد سے ہی حاصل ہو سکتا ہے۔ ہندو مت کے مکاتبِ فکر کے درمیان اختلاف اس بات پر رہا ہے کہ ثقاہت کا تعین کیسے ہو۔ کچھ مکاتبِ فکر جیسے چارواک کا کہنا ہے کہ یہ کبھی ممکن نہیں ہے اور اس لیے شبد ایک مناسب پرمان نہیں ہے۔ دوسرے مکاتبِ فکر ثقاہت قائم کرنے کے ذرائع پر بحث کرتے ہیں۔

شہادت کی دو اقسام ہو سکتی ہیں: "ویدک" جو چار مقدس ویدوں کے الفاظ ہیں اور "لوکک" یا معتبر و مستند اشخاص کے الفاظ اور تحریریں۔ ویدک شہادت کو لوکک شہادت پر ترجیح دی جاتی ہے۔ لوکک ذرائع سے حاصل کردہ علم پر سوال اٹھایا جانا چاہیے اور جیسے جیسے زیادہ مستند و معتبر علم دستیاب ہو اس میں ترمیم کی جانی چاہیے۔

### براہِ راست حقیقت پسندی
نیائے فلسفے میں براہِ راست حقیقت پسندی اس بات پر زور دیتی ہے کہ ہمارا ادراک معلوماتی حالت ہے جو بیرونی اشیا کو ظاہر کرتی ہے۔ نیائے کے مطابق دنیا مستحکم اور سہ ابعادی اشیا پر مشتمل ہے اور ان کے مقولات کا نظام حقیقت کی ساخت کی درست عکاسی کرتا ہے۔ نیائے فلسفہ دنیا کی تنظیم کو سمجھنے میں آفاقی حقائق اور خصوصیات اور تعلقات کی اہمیت پر زور دیتا ہے۔ یہ مانا جاتا ہے کہ یہ بنیادی عناصر دنیا کی مظہری، علتی اور منطقی تنظیم کا تعین کرنے میں اہم کردار ادا کرتے ہیں اور اشیا کی درجہ بندی میں کلیدی اہمیت رکھتے ہیں۔

### ہندو مت کے دیگر مکاتبِ فکر کے ساتھ موازنہ
علمیات پر ہندو مت کے ہر مکتبِ فکر کے اپنے مقالے ہیں جن میں پرمانوں کی تعداد مختلف ہے۔ مثال کے طور پر نیائے مکتب فکر کے چار پرمانوں کے مقابلے میں چارواک مکتب فکر کا صرف ایک (ادراک) ہے جبکہ ادویت مکتب فکر معتبر علم کے چھ ذرائع کو تسلیم کرتا ہے۔

### اننیاتھا کھیاتی واد یا وپریت کھیاتی واد (نظریہ مغالطہ)
نیائے یِکوں کے مطابق عام ادراک (جہاں براہِ راست ادراک ہوتا ہے) میں حسی اعضا اور اشیا کے درمیان براہِ راست رابطہ شامل ہوتا ہے۔ وہمی ادراک کی صورت میں محسوس شدہ شے ادراک کے مقام پر موجود نہیں ہوتی۔ اس کی وضاحت کے لیے وہ "دوبارہ زندہ ہونے والی یادداشت کے ذریعے پیشکش" (گیان لکشن پرتیاستی) کا نظریہ پیش کرتے ہیں جہاں گذشتہ تجربے سے معلوم ہونے والی خصوصیات کو موجودہ نظر آنے والی چیز پر ڈالا جاتا ہے۔ اس طرح صدف میں چاندی کے وہم میں سیپ کو "چاندی پن" کے طور پر پہچانا جاتا ہے جو کوئی ذہنی اختراع یا غیر موجود وجود نہیں ہے بلکہ کسی اور جگہ موجود چاندی ہے اور وہ ذریعہ جس کے ذریعے حسی اعضا کے ساتھ رابطے میں آئے بغیر اس کا ادراک کیا جاتا ہے وہ گیان لکشن پرتیاستی ہے۔

نیائک ان معاملات کی وضاحت کے لیے گیان لکشن پرتیاستی کا سہارا لیتے ہیں جن میں اشیاء کا ادراک حواس اور شے کے درمیان براہِ راست رابطے کے بغیر ہوتا ہے۔ اس کے اطلاق کی عام طور پر تین مثالیں دی جاتی ہیں:

# جب صندل کی لکڑی کو دور سے دیکھا جاتا ہے تو اسے سونگھے بغیر بھی "خوشبودار صندل" قرار دیا جا سکتا ہے۔
# فکری آگاہی (انووئے وسائے) میں جو کسی شے کے ادراک کے فوراً بعد ہوتی ہے شے کے ساتھ ذہن کا تعلق بنیادی ادراک کی شکل اختیار کر لیتا ہے۔
# سیپ کو چاندی سمجھنے جیسے واہموں میں چاندی پن کا براہِ راست ادراک ہوتا ہے اگرچہ وہ کہیں اور موجود چاندی میں ہوتا ہے۔

ان مثالوں میں اگرچہ شے اور حسی عضو کے درمیان کوئی براہِ راست تعلق نہیں ہے لیکن ادراک دوبارہ زندہ ہونے والی یاداشت کی ثالثی سے پیدا ہوتا ہے۔ مثال کے طور پر صندل کی خوشبو کی یاد تازہ ہو جاتی ہے اور دور موجود صندل کے ادراک پر ڈال دی جاتی ہے۔ سیپ کو دیکھ کر چاندی کا ادراک کرنے کی صورت میں چاندی کی یاد صدف کے ادراک پر اثر انداز ہوتی ہے۔ مرکزی خیال یہ ہے کہ ماضی کا علم یا تجربہ موجودہ ادراک پر براہِ راست اثر انداز ہو سکتا ہے یا اسے تشکیل دے سکتا ہے: ذہن دوبارہ زندہ یادوں سے فائدہ اٹھاتا ہے اور یاد کی گئی خصوصیات کو محسوس کی جانے والی شے کے ساتھ اس حد تک جوڑ دیتا ہے کہ وہ براہِ راست ادراک کی خصوصیت اختیار کر لیتا ہے۔

## خدا اور نجات کے بارے میں
ابتدائی نیائے یِکوں نے ایشور (جس کا لفظی مطلب اعلیٰ روح ہے) کے بارے میں بہت کم لکھا ہے۔ دستیاب شواہد سے پتہ چلتا ہے کہ نیائے کے ابتدائی علما غیر توحیدی یا دہریہ تھے۔ بعد میں وقت کے ساتھ ساتھ نیائے کے علما نے اپنی علمی بصیرت اور طریقہ کار کو اس سوال پر لاگو کرنے کی کوشش کی کہ کیا خدا موجود ہے؟ کچھ نے اس کے خلاف اور کچھ نے اس کے حق میں دلائل دیے۔

### دلائل کہ خدا موجود نہیں ہے
نیائے سوتر کے چوتھے باب کے پہلے حصے کی آیات 19 سے 21 میں یہ مفروضہ پیش کیا گیا ہے کہ خدا موجود ہے پھر اس کے نتیجے کا ذکر کیا گیا ہے اور پھر اس کے برعکس شواہد پیش کیے گئے ہیں اور اس تضاد سے یہ نتیجہ اخذ کیا گیا ہے کہ یہ مفروضہ باطل ہونا چاہیے۔

ان تین آیات کی لفظی تشریح سے پتہ چلتا ہے کہ نیائے مکتب فکر نے انسانی سرگرمیوں کی افادیت کے لیے خدا کی ضرورت کو مسترد کر دیا تھا۔ چونکہ انسانی عمل اور نتائج کے لیے خدا کے وجود کے مفروضے یا ضرورت کی حاجت نہیں ہے اس لیے آیت 21 کو "خدا کے وجود اور توحید کے مفروضے" پر تنقید سمجھا جاتا ہے۔ مذکورہ بالا آیات کا سیاق و سباق مختلف موثر علتوں پر مشتمل ہے۔ نیائے سوتر کی آیات 22 سے 24 تک مثال کے طور پر اس مفروضے کا جائزہ لیا گیا ہے کہ "اتفاقی موقع" دنیا کی وضاحت کرتا ہے جبکہ ان ہندوستانی علما نے خدا کو موثر علت کے طور پر مسترد کر دیا تھا۔

### دلائل کہ خدا موجود ہے
نیائے کسمانجلی میں اُدیان خدائے خالق کے وجود کو ثابت کرنے کے لیے درج ذیل نو دلائل دیتے ہیں اور چارواک، میمانسا، بدھ مت، جین مت اور سانکھیہ کے دہریہ نظاموں کے موجودہ اعتراضات اور سوالات کی تردید بھی کرتے ہیں:

* **کاریات** (لفظی طور پر "معلول سے"): دنیا ایک معلول ہے اور تمام معلولات کی ایک موثر علت ہوتی ہے لہٰذا دنیا کی بھی ایک موثر علت ہونی چاہیے۔ وہ موثر علت خدا ہے۔
* **آیوجنات** (لفظی طور پر "میلان یا ملاپ سے"): جوہر غیر متحرک ہوتے ہیں۔ مادہ بنانے کے لیے انھیں باہم ملنا چاہیے اور ملنے کے لیے حرکت ضروری ہے۔ کوئی بھی چیز ذہانت اور حرکت کے ذریعے کے بغیر حرکت نہیں کرتی۔ چونکہ ہم مادہ کا مشاہدہ کرتے ہیں اس لیے کسی ذہین ذریعے نے ان غیر متحرک جوہروں کو حرکت دی ہو گی۔ وہ ذہین ذریعہ خدا ہے۔
* **دھرتیادئے** (لفظی طور پر "سہارے سے"): کوئی چیز اس دنیا کو تھامے ہوئے ہے اور کوئی چیز اس دنیا کو تباہ کرتی ہے۔ غیر ذہین ادرشٹ (فطرت کے غیر مرئی اصول) یہ نہیں کر سکتے۔ ہمیں قیاس کرنا چاہیے کہ اس کے پیچھے کوئی ذہین ہستی ہے اور وہ خدا ہے۔
* **پدات** (لفظی طور پر "لفظ سے"): ہر لفظ کا ایک مطلب ہوتا ہے اور وہ ایک شے کی نمائندگی کرتا ہے۔ الفاظ کی یہ نمائندگی کرنے والی طاقت کی ایک علت ہے اور وہ علت خدا ہے۔
* **پرتیایتہ** (لفظی طور پر "ایمان سے"): وید خطا سے پاک ہیں جبکہ انسان خطا کار ہیں۔ خطا سے پاک وید خطا کار انسانوں کے لکھے ہوئے نہیں ہو سکتے۔ کسی نے تو ان خطا سے پاک ویدوں کو لکھا ہے اور وہ مصنف خدا ہے۔
* **شُروتہ** (لفظی طور پر "صحیفوں سے"): خطا سے پاک وید خدا کے وجود کی گواہی دیتے ہیں لہٰذا خدا موجود ہے۔
* **واکیات** (لفظی طور پر "احکامات سے"): وید اخلاقی قوانین پر بحث کرتے ہیں اور یہ الہامی ہیں۔ الہامی احکامات اور ممانعتیں صرف قوانین کے ایک الہامی خالق کی طرف سے آ سکتی ہیں اور وہ الہامی خالق خدا ہے۔
* **ساکھیا وشیشات** (لفظی طور پر "اعداد کی خصوصیت سے"): ادراک کے قواعد کے مطابق صرف نمبر "ایک" کا براہِ راست ادراک ہو سکتا ہے۔ ایک کے علاوہ تمام اعداد قیاس اور شعور کے تخلیق کردہ تصورات ہیں۔ جب انسان پیدا ہوتا ہے تو اس کا ذہن قیاس اور تصورات کے قابل نہیں ہوتا بلکہ جیسے جیسے وہ بڑھتا ہے اس کا شعور بیدار ہوتا ہے۔ شعور کا یہ ارتقا خود واضح ہے اور انسان کی کامل عددی تصور کی صلاحیت سے ثابت ہے۔ عددی طور پر کامل تصورات پیدا کرنے کی یہ صلاحیت کسی چیز پر منحصر ہونی چاہیے اور وہ چیز الہامی شعور ہے لہٰذا خدا کا وجود ضروری ہے۔
* **ادرشٹات** (لفظی طور پر "غیر مرئی سے"): ہر شخص اپنے اعمال کا پھل پاتا ہے۔ اس کے اپنے اعمال سے خوبیاں اور برائیاں جمع ہوتی ہیں۔ ایک غیر مرئی قوت ان خوبیوں اور برائیوں کا حساب رکھتی ہے لیکن چونکہ یہ غیر مرئی قوت غیر ذہین ہے اس لیے اسے کام کرنے کے لیے ذہین رہنمائی کی ضرورت ہے اور وہ ذہین رہنما خدا ہے۔

نیائک فلاسفہ ایشور کی خصوصیت یہ بتاتے ہیں کہ وہ ادھرم، غلط علم اور مغالطے سے پاک ہے اور دھرم، درست علم اور استقامت کا حامل ہے۔ مزید برآں ایشور قادرِ مطلق ہے اور وہ اس طریقے سے عمل کرتا ہے جو اس کی مخلوق کے لیے بہتر ہو۔

### نجات
نیائے یِکوں کا ماننا ہے کہ دنیا کی قید غلط علم کی وجہ سے ہے جسے مسلسل اس کے برعکس یعنی درست علم (پرتِ پککش بھاونا) کے بارے میں سوچ کر دور کیا جا سکتا ہے۔ نیائے سوتر کا افتتاحی قول بیان کرتا ہے کہ صرف سچا علم ہی نجات حقیقی (نیِہ شرے یَس) کی طرف لے جاتا ہے۔ تاہم نیائے مکتب فکر کا یہ بھی موقف ہے کہ سچا علم حاصل کرنے کے لیے خدا کا فضل ضروری ہے۔ جینت اپنی تصنیف نیائے منجری میں نجات کو نفس کی اپنے قدرتی پاکیزگی کے ایک غیر فعال مرحلے کے طور پر بیان کرتے ہیں جو خوشی اور درد اور علم اور ارادے سے الگ ہوتا ہے۔

## بدھ مت پر نیائے کے اثرات
اگرچہ نیائے شروع میں بدھ مت سے الگ تھا لیکن استدلال اور علمیات کے حوالے سے اس کے سخت گیر رویے نے بودھ فلسفے کے ارتقا پر اور بالخصوص منطقی تجزیہ، علمیات اور نظریاتی مباحثوں کی ساخت کے شعبوں میں خاصا اثر ڈالا۔

### نیائے اور بودھ علمیات
بودھ علمیات، بالخصوص چار بڑے پرمان (علم کے معتبر ذرائع) کی ترقی میں نیائے کے اثرات بہت گہرے ہیں۔ نیچے اس بات کی تفصیل دی گئی ہے کہ کس طرح بودھ مفکرین نے اپنے فلسفیانہ نظاموں میں نیائے کے تصورات کو ضم کیا اور ان میں تبدیلیاں کیں:

### نیائے اور بودھ منطق
اثر و رسوخ کا ایک اور اہم شعبہ منطق تھا۔ نیائے کے باقاعدہ نظامِ استدلال (انومان) نے براہِ راست بدھ منطق کو متاثر کیا خاص طور پر دھرم کیرتی جیسے علما کے کاموں میں۔ نیائے کی توجہ ہیتو (استدلال یا وجہ) اور معتبر دلائل کی ساخت پر تھی جسے بدھ مت کے ماننے والوں نے اپنایا اور اس میں ترمیم کر کے اپنے منطقی ثبوت (پرمان) تیار کیے تاکہ ناپائیداری، بے ثباتی اور انا کی نفی جیسے نظریات کی حمایت کی جا سکے۔

**پرمان وارتک** میں دھرم کیرتی نے نیائے کے منطقی پہلوؤں کی اس طرح دوبارہ تشریح کی کہ وہ بدھ مت کے مابعد الطبیعیاتی نظریات کے مطابق ہو سکیں۔ مثال کے طور پر نیائے کے طریقہ استدلال کو اس بات کے لیے استعمال کیا گیا کہ تمام مظاہر موروثی وجود (سوبھاو) رکھنے کی بجائے علل اور شرائط پر منحصر ہیں (پرتتیہ سمتپاد)۔ مادھیمیکا فلسفے میں ناگ ارجن اور شانتی دیو نے بھی منطق اور جدلیاتی استدلال کا استعمال کیا جو نیائے سے بہت زیادہ متاثر تھا تاکہ نیائے کے غیر متبدل نفس کے تصور کے خلاف بحث کی جا سکے۔

### نیائے اور بودھ مباحثے کی روایات
بدھ مت کے علمی نظام میں خاص طور پر خانقاہی اداروں کے اندر بحث (یکتی) کی باقاعدہ مشق نیائے کے اثرات کی عکاسی کرتی ہے۔ نیائے میں رسمی استدلال اور منطقی بحث کی سخت تکنیکوں کو بدھ مت کے ماننے والوں نے منظم بحث کے لیے اپنایا تاکہ وہ نہ صرف دوسرے فلسفیانہ مکاتبِ فکر کے ساتھ بلکہ اپنی روایات کے اندر بھی مکالمہ کر سکیں۔

بدھ مت کے خانقاہی ادارے خاص طور پر ہندوستان میں نیائے کے علمی اصولوں پر مبنی بحث کے ڈھانچے کی پیروی کرتے تھے جس میں نظریاتی خیالات کے دفاع میں معتبر استدلال اور ثبوت کی اہمیت پر زور دیا جاتا تھا۔ یہ مباحثے اکثر پرمانوں کی معتبریت اور حقیقت کی نوعیت (عدم استحکام اور انا کی نفی بمقابلہ ابدیت اور نفس) کے گرد گھومتے تھے۔ تبت اور مشرقی ایشیا میں یہ مباحثے علمی روایت کا مرکز بن گئے اور صدیوں تک بودھی فکر کو نکھارنے میں مدد دی۔

### بودھ اصولوں پر نیائے کی تنقید
اگرچہ نیائے نے بودھی فلسفیانہ دلائل کو متاثر کیا لیکن اس نے ان میں سے بہت سے اصولوں پر کھل کر تنقید بھی کی۔ نفس کی نوعیت کی وضاحت میں نیائے کے فلسفی اُدیان نے بدھ مت کے انا کی نفی کے نظریے پر تنقید کرتے ہوئے یہ دلیل دی کہ ایسا نہیں ہو سکتا کہ ایک ہی ہستی کا تصور مسلسل علمی واقعات پر غلط طریقے سے ڈال دیا جائے۔ نفس کی نوعیت پر ادیان کا مقالہ آتما تتو وویک بدھ دھکار (بدھ مت کی تردید) کے نام سے بھی جانا جاتا ہے۔
عدم استحکام کے متعلق بودھ نظریے پر بھی شدید تنقید کی گئی کہ یہ بدھ مت کے پیروکاروں کے حقیقی دنیا کے اعمال کے ساتھ مطابقت نہیں رکھتا۔ مثال کے طور پر نیائے کے فلسفیوں نے یہ سوال اٹھایا کہ اگر بدھ مت کے پیروکار یہ مانتے ہیں کہ ہر چیز عارضی ہے تو وہ عطیہ دینے کی اہمیت کیوں سکھاتے ہیں؟ ایسی تنقیدیں صرف مابعد الطبیعیات تک محدود نہیں تھیں۔ ادیوتکر جیسے نیائے کے فلسفیوں نے بدھ مت کے علمی نظریے 'اپوہ' پر بھی تنقید کی۔

### بعد کی بودھی روایات پر نیائے کے اثرات
نیائے کے اثرات صرف ابتدائی ہندوستانی بودھ مفکرین تک محدود نہیں رہے بلکہ بعد کی بودھی روایات کو بھی تشکیل دیتے رہے۔ مثال کے طور پر تبتی بدھ مت نے بحث اور منطق کے وہ جدید طریقے تیار کیے جو ہندوستانی نیائے سے بہت زیادہ متاثر تھے۔ گیلوگ مکتب میں دھرم کیرتی کے پرمان متن نیائے کے متن کے ساتھ نصاب کا مرکزی حصہ بن گئے۔
اس کے علاوہ زین بدھ مت اور چان بدھ مت میں بھی منطقی تکنیکوں کے نشانات ملتے ہیں جو ہندوستان کے ابتدائی علما سے متاثر تھے جہاں عقلی گفتگو کو خالی پن (شونیتا) اور عدم استحکام کی سمجھ کو تیز کرنے کے لیے استعمال کیا جاتا تھا۔

### نیائے اور بدھ مت کے مطالعہ میں بی کے مٹی لال کی شراکت
ہندوستانی فلسفے کے مشہور عالم بی کے مٹی لال نے نیائے اور بودھ علمیات کے درمیان فکری تعلقات کو اجاگر کرنے میں اہم کردار ادا کیا۔ اپنی تصنیف میں مٹی لال اس بات پر زور دیتے ہیں کہ کس طرح دھرم کیرتی جیسے بودھ فلسفیوں نے عدم استحکام اور انا کی نفی کے حق میں بحث کرنے کے لیے نیائے کے منطقی ڈھانچے کو اپنایا۔ مٹی لال اس پر بھی بحث کرتے ہیں کہ بدھ مت کے پیروکاروں نے نیائے کے موروثی وجود کے نظریات پر کیسے تنقید کی اور نفس کی ابدیت اور چیزوں کی فطری نوعیت کے بارے میں نیائے کے دعوؤں کو مسترد کرنے کے لیے رسمی منطق اور استدلال کا استعمال کیا۔

ان فلسفیانہ تعاملات کے تئیں مٹی لال کا تجزیہ یہ ظاہر کرتا ہے کہ اپنے نظریاتی اختلافات کے باوجود نیائے اور بدھ مت استدلال اور بحث کے منظم طریقے تیار کرنے میں یکساں دلچسپی رکھتے تھے۔ ان کا کام اس حقیقت کو واضح کرتا ہے کہ دونوں روایات نے حصول علم کے راستوں اور منطقی تجزیے کی تہذیب و آراستگی کے ایک مشترکہ فکری منصوبے میں حصہ لیا اگرچہ ان کے مابعد الطبیعیاتی خیالات مختلف تھے۔

### بودھی فکر پر نیائے کے اثرات کا جدول
بودھ فلسفے پر نیائے کے اثرات کی وسعت کو واضح کرنے کے لیے درج ذیل جدول بودھی مفکرین کے اختیار کردہ کلیدی تصورات کو اجاگر کرتا ہے:

### مزید پیش رفت اور ہم آہنگی
دھرم کیرتی اور ناگ ارجن کے علاوہ وسوبندھو اور شانتی دیو جیسے بودھ مفکرین نے بھی اپنی تحریروں میں نیائے سے ماخوذ منطق کا استعمال کیا۔ وسوبندھو کے کام نے ابھیدھرمہ روایت میں نیائے کے استدلال اور حسی ادراک کے ڈھانچے کو ضم کیا تاکہ تمام چیزوں میں خالی پن اور ابدیت کے فریب کے حق میں بحث کی جا سکے۔
مزید برآں تبتی بدھ مت کے مفکرین جیسے چندر کیرتی اور جامیانگ شیپا نے ان خیالات کو مزید ترقی دی جس سے یہ ظاہر ہوتا ہے کہ نیائے اور بدھ مت کے درمیان مکالمہ یک طرفہ نہیں تھا بلکہ ایک جاری فکری تبادلہ تھا جو صدیوں تک اور متفرق جغرافیائی خطوں میں جاری رہا۔

### نیائے سوتر کی تشریحات
نیائے سوتر کی تصنیف کے بعد اس کی متعدد تشریحات بھی لکھی گئی ہیں۔ کچھ تشریحات کا ذکر حسب ذیل ہے:
# نیائے سوتر از گوتم یا اکش پاد
# نیائے بھاشیہ از واتسیائن
# نیائے وارتک از ادیوتکر
# نیائے وارتک تاتپریہ ٹیکا از واچسپتی مشرا
# نیائے وارتک تاتپریہ ٹیکا پری شدھی از اُدیان
# پری شدھی پرکاش از وردھمان
# وردھمانیدو از پدم نابھ مشرا
# نیایالنکار از سری کنٹھ
# نیایالنکار ورتی از جینت
# نیائے منجری از جینت
# نیائے ورتی از ابھے تلکوپادھیائے
# نیائے ورتی از وشواناتھ
# مت بھاشنی ورتی از مہادیو ویدانتی
# نیائے پرکاش از کیشو مشرا
# نیائے بودھنی از گووردھن
# نیائے سوتر ویاکھیا از متھورانتھ

## حوالہ جات

## مزید پڑھیے
* کیشور کمار چکرورتی (1995ء) *Definition and induction: a historical and comparative study* یونیورسٹی آف ہوائی پریس  
* گنگیش (2010ء) *Classical Indian philosophy of induction: the Nyāya viewpoint* (مترجم: کیشور کمار چکرورتی)  
* گنگیش (2020ء) *Tattva-cintā-maṇi* ("Jewel") مترجم اسٹیفن فلپس *Jewel of Reflection on the Truth about Epistemology* تین جلدیں لندن: بلومزبری
* گوپی کوی راج (1961ء) *Gleanings from the history and bibliography of the Nyaya-Vaisesika literature* انڈین اسٹڈیز: ماضی اور حال 
* آرتھر کیتھ (1921ء) *Indian logic and atomism: an exposition of the Nyāya and Vaiçeṣika systems* گرین ووڈ پریس 
* بمل مٹی لال (1977ء) ''A History of Indian Literature – Nyāya-Vaiśeṣika'' اوٹو ہراسوٹز ورلاگ  
* اسٹیفن فلپس (2012ء) *Epistemology in classical India: the knowledge sources of the Nyāya school* روٹلیج  
* کارل پوٹر (1977ء) *Indian metaphysics and epistemology: the tradition of Nyāya-Vaiśeṣika up to Gaṅgeśa* پرنسٹن یونیورسٹی پریس 

### نویہ نیائے مکتب فکر
* بمل مٹی لال *The Navya-nyāya doctrine of negation: the semantics and ontology of negative statements* ہارورڈ یونیورسٹی پریس 
* ڈینیئل ایچ ایچ انگلس *Materials for the study of Navya-nyāya logic* ہارورڈ یونیورسٹی پریس 

## بیرونی روابط
* 
* 
* 
* نیائے پر خطبات  آکسفورڈ سینٹر فار ہندو اسٹڈیز آکسفورڈ یونیورسٹی
* جوناردن گنیری ایڈورڈ این زلٹا (ایڈیٹر) "Analytic Philosophy in Early Modern India" "اسٹنفورڈ دائرۃ المعارف برائے فلسفہ"


زمرہ:قدیم ہندوستانی فلسفے میں تحریکیں
زمرہ:جوہریت
زمرہ:ہندو فلسفہ
زمرہ:منطق کی تاریخ
زمرہ:آستک